ראשי » חדשות השרון » רעננה חוגגת 72 שנה למדינת ישראל!
רעננה חוגגת 72 שנה למדינת ישראל!
יום העצמאות יצוין ברעננה גם תחת מגבלות נגיף הקורונה, בהובלת אגף התרבות. “עידודית” העירייה, רכב העירייה החגיגי שהושק בחגיגות יום ההולדת לרעננה והמשיך לשמח את התושבים לאורך משבר הקורונה, יפעל לאורך החג!
5 “עידודיות” יסתובבו ברחבי העיר בערב יום העצמאות, 28.4.20 החל מהשעה 20:15 ועד 22:30 כשהן מצוידות במערכת הגברה, מופעי אורות, ודי. ג’י עם מוסיקה מלהיבה, ויעבירו לתושבי העיר את שמחת החג היישר למרפסות בתיהם.
בנוסף, יוזמנו תושבי העיר לתפילה חגיגית שתשודר בליל יום העצמאות, בשידור חי בפייסבוק העירוני, בשעה 19:30, עם החזן שלמה סלצקי, בליווי מקהלת “ישיש”.
השנה, לנוכח המשבר הכלכלי עמו מתמודד כלל המשק, לא יתקיימו בעיר מופעי זיקוקי דינור, בהחלטת ראש העיר, ומתוך רצון להפנות את הכספים לאפיקים חיוניים בימים אלו ולסיוע לאוכלוסיות נזקקות.
עוד באירועי החג המרכזיים, אולפן שידור ‘לייב’ מגג בית יד לבנים בעיר. את השידור יוביל הסטנדאפיסט והאמן ניקי גולדשטיין, אשר ישדר את ברכות התושבים ברכות למשפחות, חברים לעיר ולמדינה, יארח אומנים שיעבירו את אווירת החג במסיבה מקוונת לבתי התושבים ויפתיע בשידור תושבים רעננים.
קליפ ייחודי בביצוע בני הנוער ליאם פיטוסי, אביגיל ולמן, ולוריאל טויזר, יפתח את המשדר. בני הנוער, אשר נבחרו לפני משבר הקורונה להופיע על במת יום העצמאות, הכינו קליפ מצולם, עקב המצב, והוא ישודר במסגרת האולפן הפתוח.
בני הנוער בעיר, ייהנו מבמה וירטואלית שתגיע אליהם עד לביתם בערב יום העצמאות החל מחצות הליל. במרכז הבמה, לייב של גיא הוכמן ואפשרות לשיחה עימו. פרטים נוספים באינסטגרם נוער רעננה.
ביום העצמאות, 29.4.20, בהובלת מנהל קהילה, תתקיים בעיר בשעות הבוקר תפילת הלל חגיגית עם הזמר והחזן יצחק מאיר, בליוי נגנים, אשר תשודר לתושבי העיר בשידור חי ברשתות החברתיות.
עוד במהלך היום, תתקיים פעילות “שירת מרפסות” חגיגית, שתעודד את תושבי העיר להשתתף בשירה משותפת ממרפסות בתיהם, עם מיטב שירי ארץ ישראל, ומופע הרכב תזמורת סימפונט רעננה “סימפונט על גלגלים” בניצוחו של דודי זבה ובהשתתפות הזמר טל סונדק.